Document ID: 32008R0213

UREDBA KOMISIJE (ES) št. 213/2008
z dne 28. novembra 2007
o spremembi Uredbe (ES) št. 2195/2002 Evropskega parlamenta in Sveta o enotnem besednjaku javnih naročil (CPV) in direktiv 2004/17/ES in 2004/18/ES Evropskega parlamenta in Sveta o postopkih javnega naročanja, kar zadeva revizijo CPV
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2195/2002 Evropskega parlamenta in Sveta z dne 5. novembra 2002 o enotnem besednjaku javnih naročil (CPV) (1) in zlasti člena 2 Uredbe,
ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo naročil naročnikom v vodnem, energetskem in transportnem sektorju ter sektorju poštnih storitev (2) in zlasti člena 70(d) in (e) Direktive,
ob upoštevanju Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (3) in zlasti člena 79(f) in (g) Direktive,
ob upoštevanju naslednjega:
(1)
Z Uredbo (ES) št. 2195/2002 je bil uveden enotni besednjak javnih naročil (CPV) in s tem enotni klasifikacijski sistem za javna naročila z namenom poenotenja referenčnih sistemov, ki jih naročniki uporabljajo za opis predmeta svojih naročil.
(2)
Strukturo, kode in opise v CPV bi bilo treba prilagajati ali spreminjati, da bi se upoštevali razvoj trga in potrebe uporabnikov. Pri tem bi bilo treba upoštevati nekatere posebne predloge, ki so jih vložili zainteresirane stranke in uporabniki CPV za zboljšanje besedila CPV. Strukturo, kode in opise v CPV bi bilo treba posodobiti tudi zato, da bi CPV postal učinkovito orodje za elektronska javna naročila.
(3)
Da bi bil CPV bolj uporabniku prijazen, bi moral biti manj usmerjen na materiale in bolj na proizvode. V skladu s tem bi bilo treba prestaviti značilnosti proizvodov v glavnem besednjaku, ki je naveden v sedanji Prilogi I k Uredbi (ES) št. 2195/2002, v dopolnilni besednjak, ki je naveden v isti prilogi, oddelke, ki so v sedanjem besednjaku močno usmerjeni na materiale, pa bi bilo treba prerazporediti v druge oddelke.
(4)
Racionalizacijo hierarhije CPV z združevanjem in prerazporeditvijo oddelkov z omejenim številom kod, ki bi jih bilo treba deloma obravnavati skupaj, ter oddelkov, ki bi lahko povzročili zmedo, je treba izvesti tako, da se poenostavi uporaba nomenklature, in sicer z bolj usklajeno in homogeno predstavitvijo.
(5)
Klasifikacijo opreme in storitev, povezanih z obrambo, bi bilo treba izboljšati s prerazporeditvijo obstoječih in nepovezanih kod v nove skupine in razrede, da bi bila predstavitev bolj usklajena, in z dodajanjem novih kod, kot so vojaške raziskave in tehnologija.
(6)
Strukturo dopolnilnega besednjaka bi bilo treba v celoti revidirati, da bi nastala logična struktura z oddelki, razdeljenimi v skupine, ki bi se uporabljali poleg glavnega besednjaka. Dopolnilni besednjak bi bilo treba zaradi poenostavitve obogatiti z značilnostmi proizvodov in storitev, saj bi to omogočilo popoln opis predmeta naročila in zmanjšanje števila kod glavnega besednjaka.
(7)
Zaradi jasnosti bi bilo treba nadomestiti Prilogo I k Uredbi (ES) št. 2195/2002.
(8)
Priloga II k Uredbi (ES) št. 2195/2002, ki vsebuje podrobne sezname sprememb iz leta 2003, ni več aktualna in bi jo bilo treba črtati.
(9)
Kot posledico revizije CPV je primerno posodobiti tudi usmeritvene preglednice iz prilog III, IV in V k Uredbi (ES) št. 2195/2002, ki prikazujejo povezavo med CPV in začasno osrednjo klasifikacijo proizvodov (CPC Prov.) Združenih narodov, standardno nomenklaturo gospodarskih dejavnosti v Evropskih skupnostih (NACE Rev.1) in kombinirano nomenklaturo (KN). Zaradi jasnosti jih je primerno nadomestiti.
(10)
Pri reviziji CPV je primerno posodobiti sezname dejavnosti in storitev s sklici na kode CPV iz prilog k direktivama 2004/17/ES in 2004/18/ES, tako da bodo v skladu z revidiranim CPV, brez spreminjanja področja uporabe navedenih direktiv.
(11)
Da bi bilo na voljo dovolj časa za tehnične prilagoditve elektronskih sistemov novemu CPV, je primerno zagotoviti, da se lahko ta uredba uporablja šest mesecev po objavi.
(12)
Ukrepi, ki jih določa ta uredba, so v skladu z mnenjem Svetovalnega odbora za javna naročila -
SPREJELA NASLEDNJO UREDBO:
Člen 1
Uredba (ES) št. 2195/2002 se spremeni:
1.
Priloga I se nadomesti z besedilom iz Priloge I k tej uredbi.
2.
Priloga II se črta.
3.
Priloga III se nadomesti z besedilom iz Priloge II k tej uredbi.
4.
Priloga IV se nadomesti z besedilom iz Priloge III k tej uredbi.
5.
Priloga V se nadomesti z besedilom iz Priloge IV k tej uredbi.
Člen 2
Direktiva 2004/17/ES se spremeni:
1.
Razpredelnica iz Priloge XII se nadomesti z besedilom iz Priloge V k tej uredbi.
2.
Razpredelnica iz Priloge XVIIA se nadomesti z besedilom iz Priloge VI k tej uredbi.
3.
Razpredelnica iz Priloge XVIIB se nadomesti z besedilom iz Priloge VII k tej uredbi.
Člen 3
Direktiva 2004/18/ES se spremeni:
1.
Razpredelnica iz Priloge I se nadomesti z besedilom iz Priloge V k tej uredbi.
2.
V Prilogi II se razpredelnica iz Priloge IIA nadomesti z besedilom iz Priloge VI k tej uredbi.
3.
V Prilogi II se razpredelnica iz Priloge IIB nadomesti z besedilom iz Priloge VII k tej uredbi.
Člen 4
Ta uredba začne veljati dvajseti dan po objavi v Uradnem listu Evropske unije.
Uporablja se od 15. septembra 2008
Ta uredba je v celoti zavezujoča in se neposredno uporablja v vseh državah članicah.
V Bruslju, 28. novembra 2007

Labels: 12
7
3
19